AZ EURÓPAI UNIÓ KÖZSZOLGÁLATI TÖRVÉNYSZÉKÉNEK ÍTÉLETE

(egyesbíró)

2016. június 14.

Elia Fernández González

kontra

Európai Bizottság

„Közszolgálat — Ideiglenes alkalmazott — Valamely európai biztos kabinetjében foglalkoztatott alkalmazott — Ideiglenes alkalmazott felvétele az EAAF 2. cikkének b) pontja alapján — A Bizottsággal fennálló bármely munkaviszony hat hónapra történő megszakítása — Versenyvizsga sikeres pályázója hiányában az EAAF 2. cikkének b) és d) pontja alapján ideiglenes alkalmazottak állandó álláshelyre történő felvételéről szóló, 2005. július 28‑i D(2005) 18064 bizottsági feljegyzés 3.2 pontja”

Tárgy:

Az EAK‑Szerződésre annak 106a. cikke alapján alkalmazandó EUMSZ 270. cikk alapján benyújtott kereset, amellyel Elia Fernández González egyrészt azt kéri, hogy a Közszolgálati Törvényszék semmisítse meg az Európai Bizottságnak a COM/2014/2036 álláshirdetésben szereplő ideiglenes alkalmazotti állásra való jelentkezését elutasító, 2014. november 14‑i határozatát, valamint a panaszát elutasító 2015. május 22‑i határozatot, másrészt az őt állítólagosan ért vagyoni és nem vagyoni kár megtérítését kéri.

Határozat:

A Közszolgálati Törvényszék a keresetet elutasítja. Az Európai Bizottság maga viseli saját költségeit, valamint köteles viselni az Elia Fernández González részéről felmerült költségeket.

Összefoglaló

Tisztviselők – Ideiglenes alkalmazottak – Felvétel – Állandó beosztás ideiglenes betöltése céljából történő szerződéskötés – Feltételek

(Az egyéb alkalmazottakra vonatkozó alkalmazási feltételek, 2. cikk, b) és c) pont)

Az Európai Unió egyéb alkalmazottaira vonatkozó alkalmazási feltételek 2. cikke c) pontjának hatálya alá tartozó ideiglenes alkalmazott által az említett alkalmazási feltételek 2. cikke b) pontjának hatálya alá tartozó ideiglenes alkalmazotti állásra való jelentkezését amiatt elutasító bizottsági határozattal szemben benyújtott megsemmisítés iránti kereset keretében, hogy az illető nem tett eleget a Bizottsággal fennálló bármely munkaviszony hat hónapra történő megszakítására vonatkozóan a versenyvizsga sikeres pályázója hiányában az Európai Unió egyéb alkalmazottaira vonatkozó alkalmazási feltételek 2. cikkének b) és d) pontja alapján ideiglenes alkalmazottak állandó álláshelyre történő felvételéről szóló bizottsági feljegyzésben előírt feltételnek, a Bizottsággal fennálló közvetlen vagy közvetett szerződéses jogviszony legalább hat hónapra történő mellőzésére vonatkozó követelmény nem kivételt jelent az ideiglenes alkalmazottakra vonatkozó felvételi és foglalkoztatási politikáról szóló, 2013. december 16‑i bizottsági határozat 4. cikkének (6) bekezdése alól, amely szerint „a fent hivatkozott alkalmazási feltételek 2. cikke c) pontjának hatálya alá tartozó ideiglenes alkalmazott a szerződésének lejártakor csak akkor vehető fel ideiglenesen állandó beosztásba, ha a 2. cikkben meghatározott kiválasztási eljárásban sikeresen pályázott”, hanem alternatívát olyan esetekben, amikor nem szükséges kiválasztási eljárás annak érdekében, hogy az említett alkalmazási feltételek 2. cikke c) pontjának hatálya alá tartozó korábbi ideiglenes alkalmazottaknak az ugyanezen alkalmazási feltételek 2. cikke b) pontjának hatálya alá tartozó ideiglenes alkalmazottként történő felvételére irányuló eljárás átláthatóbb legyen.

Az erre irányuló követelmény nem ír elő szigorúbb feltételeket, mint az Európai Unió egyéb alkalmazottaira vonatkozó alkalmazási feltételek, mivel kevésbé korlátozó, mint a kiválasztási eljárásra vonatkozó követelmény. Utóbbi esetben ugyanis az említett alkalmazási feltételek 2. cikke b) pontjának hatálya alá tartozó ideiglenes alkalmazottként csak az említett alkalmazási feltételek 2. cikke c) pontjának hatálya alá tartozó azon ideiglenes alkalmazottak nyerhetnek felvételt, akik sikeresen szerepeltek a kiválasztási eljárásban, míg az előbbi esetben ezen alkalmazási feltételek 2. cikke b) pontjának hatálya alá tartozó ideiglenes alkalmazottként valamennyi olyan korábbi ideiglenes alkalmazott felvételt nyerhet, aki ugyanezen alkalmazási feltételek 2. cikke c) pontjának hatálya alá tartozik.

(lásd a 25., 29. és 30. pontot)